Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Ukrainas prezidents Volodimirs Zelenskis paziņojos, ka Norvēģija ir gatava apgādāt Ukrainu ar gāzi šai ziemai nepieciešamajā daudzumā, paužot uzskatu, ka Norvēģijas loma Eiropas aizsardzībā var kļūt vēsturiska. Norvēģijas valdība pērn pieņēma lēmumu par finansējuma piešķiršanu 195 miljonu ASV dolāru apmērā gāzes iepirkšanai Ukrainai, kā arī ir nolēmusi nosūtīt Ukrainai 10 tiltus, lai atjaunotu satiksmi no karadarbības cietušajos apgabalos.
========================================== 
Lielbritānijas Aizsardzības ministrijas militārais izlūkdienests jaunākajā ziņojumā norāda, ka Ukrainas armijas gadumijas raķešu trieciens Doneckas apgabala Makijivkai, kur atbilstoši Ukrainas puses aplēsēm nogalināti simtiem Krievijas karavīru, bet Maskava atzinusi 89 savu karavīru nāvi, ir liecība tam, kā neprofesionalitāte noved pie lieliem Krievijas zaudējumiem. Ēka, kur Makijivkā atradās Krievijas karavīri, ir pilnībā sagrauta, bet, ņemot vērā postījumu apjomu, reāla varētu būt iespēja, ka līdzās dzīvojamām telpām atradās munīcija, kas uzsprāga trieciena brīdī, izraisot sekundāros sprādzienus. Turcijas prezidents Redžeps Tajips Erdogans šodien plānoja telefonsarunas ar Krievijas un Ukrainas prezidentiem. Turcijas puse ir noraizējusies par iespējamu karadarbības saasināšanos Ukrainā, un Ankara turpina atbalstīt Putina un Zelenska sarunas. Ukrainas Aizsardzības ministrijas Galvenās izlūkošanas pārvaldes pārstāvis Vadims Skibickis savukārt nācis klajā ar viedokli, ka Krievijai munīcijas rezervjupietiks vēl diviem trim masīviem raķešu triecieniem, katrā izšaujot aptuveni 80 raķešu.  Atbilstoši Ukrainas izlūkdienesta datiem rezervju papildināšanai Krievija mēnesī spēj saražot līdz 30 spārnotajām raķetēm H-101 un 15 līdz 20 raķetes "Kaļibr".
==========================================Rēzeknes slimnīca par 1,5 miljoniem eiro grasās pirkt vēl vienu kodolmagnētiskās rezonanses ierīci. Elektronisko iepirkumu sistēmā izsludināts attiecīgs iepirkums, piedāvājumus var iesniegt līdz 3.februārim. Paredzētā līgumcena ir 1 553 299 eiro bez PVN, 85% finansējuma būs no Eiropas Reģionālās attīstības fonda, 9% - no valsts budžeta līdzekļiem un 6% - pašas slimnīcas.
==========================================Līvānu novads atkārtoti izsludinājis konkursu uz izpilddirektora amatu. Pretendentiem nepieciešama augstākā izglītība, vismaz trīs gadu vadības pieredze vidēji lielā vai lielā organizācijā, pieredze pašvaldības vai valsts pārvaldes darbā un citas prasmes. Saskaņā ar Ministru kabineta noteikumiem izpilddirektoram atlīdzība noteikta, sākot no 2200 eiro mēnesī. Pieteikumus var iesniegt līdz 3.februārim.
========================================
Kārsavā kāds vīrietis aizturēts aizdomās par automašīnas nolaupīšanu, cietušajam nodarot nopietnus miesas bojājumus. Kriminālprocess par to, ka Kārsavā 1989.gadā dzimis vīrietis, nodarot miesas bojājumus 1971.gadā dzimušam vīrietim, nolaupīja automašīnu "BMW", Ludzas iecirknī tika sākts jau 28.decembrī. No laupītāja cietusī persona ar vairākiem lūzumiem tika nogādāta tuvākajā medicīnas iestādē, kur patlaban turpina ārstēšanos. Par minēto noziegumu draud brīvības atņemšana uz laiku līdz astoņiem gadiem.
==========================================
Pērn Augšdaugavas novadā piedzimuši 117 bērni, bet populārākie bērniem dotie vārdi bija Artjoms un Ksenija.  Pērn Augšdaugavas novadā dzimuši 117 bērni, bet miruši 576 novada iedzīvotāji. ==========================================
Jēkabpils reģionālajā slimnīcā gada nogalē strauji pieaudzis gripas un citu akūto augšējo elpceļu infekciju pacientu skaits, aģentūru LETA informēja slimnīcas pārstāve Lāsma Vindule.
+++++++++++++++++++++++++++++++++++++++++
Šobrīd Bērnu slimību nodaļā ir aizņemtas visas desmit gultasvietas, vēl četri bērni tiek novēroti Neatliekamās palīdzības un Uzņemšanas nodaļas observācijas gultasvietās. Lielākoties nodaļā stacionēti pirmsskolas vecuma bērni, kuriem mājas apstākļos vairākas dienas nav izdevies mazināt krietni paaugstināto ķermeņa temperatūru. 
=======================================
 Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.